b'\n_START_ARTICLE_\nPehr Wilhelm Wargentin\n_START_PARAGRAPH_\nPehr Wilhelm Wargentin (22. september 1717 Sunne \xe2\x80\x93 13. detsember 1783 Stockholm) oli rootsi astronoom ja statistik._NEWLINE_Tema isa oli vikaar Wilhelm Wargentin (1670\xe2\x80\x931735) ja ema oli Christina Aroselia._NEWLINE_Kui Pehr oli 12-aastane, j\xc3\xa4lgis ta t\xc3\xa4ielikku p\xc3\xa4ikesevarjutust, mis s\xc3\xbctitas temas eluaegse huvi astronoomia vastu. Tema \xc3\xb5petaja Fr\xc3\xb6s\xc3\xb6ni algkoolis pidas poissi nii arenenuks, et ta v\xc3\xb5inuks kohe \xc3\xbclikooli astuda, aga isa tahtis, et poiss l\xc3\xa4biks k\xc3\xb5igepealt keskkooli H\xc3\xa4rn\xc3\xb6sandis. Wargentin oli enese s\xc3\xb5nul v\xc3\xa4ga pettunud keskkoolis pakutavast puhtalt klassikalisest ja teoloogilisest haridusest ning loodusteaduste t\xc3\xa4ielikust puudumisest, mist\xc3\xb5ttu ta neljandat klassi ei l\xc3\xb5petanud._NEWLINE_1735 astus Wargentin Uppsala \xc3\xbclikooli, kus tema \xc3\xb5pitulemused olid hiilgavad. Ta l\xc3\xb5petas 1743 filosoofiamagistri kraadiga, mis oli tollal k\xc3\xb5rgeim kraad, mida kunstiteaduskond v\xc3\xa4lja andis. 1746 sai ta dotsendiks astronoomias ja 1748 adjunktiks._NEWLINE_1749 kutsuti ta Stockholmi Kuningliku Teaduste Akadeemia sekret\xc3\xa4riks p\xc3\xa4rast eelmise sekret\xc3\xa4ri Pehr Elvius noorema surma ja sellele ametikohale j\xc3\xa4i ta kuni surmani. Tema ametiaega peetakse akadeemia esimeseks kuldajaks. Wargentin \xc3\xbchendas teadlasev\xc3\xb5imed hea organiseerimisoskusega ning arendas akadeemia tugevaks ja tunnustatud organisatsiooniks. Ta rajas aluse Rootsi rahvastikustatistikale, l\xc3\xa4htudes 1686. aasta kirikuseadusest, millega kehtestati s\xc3\xbcndide, surmade, sisse- ja v\xc3\xa4ljar\xc3\xa4nnete kirikuraamatus registreerimise kohustus. 1749 asutati Tabeliamet (Tabellverket), mille juhiks sai Wargentin ning \xc3\xbclesandeks kirikute andmete kogumine. Rootsi (ja ka Soome) sai seel\xc3\xa4bi endale maailma vanima ametliku rahvastikustatistika. Tabeliametist sai hiljem Riiklik Statistikaamet._NEWLINE_Juba tema eelk\xc3\xa4ija Elvius oli hakanud rajama Stockholmi observatooriumi. See valmis 1753 ja Wargentin sai selle esimeseks direktoriks._NEWLINE_Wargentin uuris Jupiteri kuusid ja avaldas sel teemal esimese artikli 1741 Uppsala Kuningliku Teaduste \xc3\x9chingu toimetistes._NEWLINE_1756 abiellus Wargentin Christina Magdalena Raabiga. Abielust s\xc3\xbcndis 3 t\xc3\xbctart. Abielu l\xc3\xb5ppes 1769, kui naine suri nuris\xc3\xbcnnitusel._NEWLINE_Wargentini j\xc3\xa4rgi on nimetatud 84\xc2\xa0km l\xc3\xa4bim\xc3\xb5\xc3\xb5duga kraater Kuul. Kraater on Maalt n\xc3\xa4htav. Tema j\xc3\xa4rgi on nimetatud ka \xc3\x96stersundis asuv g\xc3\xbcmnaasium J\xc3\xa4mtlands Gymnasium Wargentin (varasema nimega Wargentinsskolan), mis on selle Fr\xc3\xb6s\xc3\xb6nil asuva kooli \xc3\xb5igusj\xc3\xa4rglane, mille Wargentin pooleli j\xc3\xa4ttis.'